(1845) Hi heeftse noch after ghelaten Niet ver van heen , int ander lant , Ende hi sal hier wesen alte hant Ende sal u thyen , vrouwe mijn , Dat ghi hem ontru hebt ghesijn : Daer mede sal hi u verdriven Ende dander sal die vrouwe bliven .’ Boecia sprack mit goeden stade : ‘ Wat rady my in rechten rade ? Hoe sal ic dit an hem wreken , Datmen my niet en mach bespreken ? ’ Hi sprac : ‘ Teerst dat hy comet in , Ontfancten mit enen blijden sin Ende gheeft hem drincken starck venijn , Wail ghemenghet mit gueden wijn , Ende scheynckt hem enen vriendelic groet , Dat hi willecoem wesen moet .’ Die vrouwe sprac : ‘ Na dien dat hi Die valscheit heeft ghedocht an my , So saghic hem veel liever doot Dan levendich in sulker noot .